Meningitis

Meningitis punika radang akut utawi kronis ring membran pelindung sane nutupin otak lan sumsum tulang belakang, sane sareng-sareng kasengguh meninges .  Gejala sane pinih sering inggih punika demam, sakit sirah sane sanget, muntah lan kaku leher lan kadang-kadang fotofobia .  Gejala sane tiosan minakadi bingung utawi eling sane mauwah, mual, lan nenten prasida nerima suara sane keras .  Anak alit sering wantah nyihnayang gejala nonspesifik, sakadi iritasi, ngantuk, utawi nenten becik ngajeng.  Ruam non-blanching (ruam sane nenten pudar ritatkala kaca kagulung ring duurnyane) taler prasida wenten. 

Inflamasi punika minab sangkaning infeksi virus, bakteri, jamur utawi parasit .  Sane ngawinang nenten infeksi minakadi keganasan ( kanker ), pendarahan subaraknoid, penyakit inflamasi kronis ( sarkoidosis ) lan tamba-tamba tertentu.  Meningitis prasida ngawinang baya ring kahuripan santukan radang punika nampek ring otak lan sumsum tulang belakang; punika mawinan, kahanan punika kaklasifikasiang dados darurat medis .   Tusukan lumbar, ring jaum sane kagenahang ring saluran tulang belakang anggen mupulang sampel cairan serebrospinal (CSF), prasida ngamargiang diagnosis utawi ngecualian meningitis.  

Makudang-kudang wangun meningitis prasida kacegah antuk imunisasi antuk vaksin meningokokus, gondok, pneumokokus, miwah Hib .  Ngicenin antibiotik majeng ring jadma sane keni paparan signifikan majeng ring soroh meningitis minab taler mawiguna anggen nyegah penularan.  Tetamban kapertama ring meningitis akut inggih punika digelis ngicenin antibiotik lan kadang-kadang tamba antivirus .   Kortikosteroid prasida kaanggen nyegah komplikasi saking radang sane berlebihan.   Meningitis prasida ngawinang konsekuensi jangka panjang sane serius minakadi tuli, epilepsi, hidrosefalus, utawi defisit kognitif, napi malih yening nenten gelis katambanin.  

Ring warsa 2019, meningitis kadiagnosis ring sawatara 7,7 yuta jadma ring sajebag jagat,  saking punika 236.000 jadma padem, tedun saking 433.000 jadma padem ring warsa 1990.  Antuk tamba sane patut, resiko padem ring meningitis bakteri kirang saking 15%.  Wabah meningitis bakteri puniki mamargi pantaraning Desember lan Juni nyabran warsa ring wewidangan Afrika sub-Sahara sane kaloktah dados sabuk meningitis .  Wabah sane alitan taler prasida kapanggihin ring wewidangan sane tiosan ring jagate.  Kruna meningitis mawit saking basa Yunani  , 'membran', miwah akhiran medis -itis, 'radang'.  

 Cingak taler 

 meningitis aseptik
 Rasio glukosa LKM/serum
 meningitis kronis

 Lis pustaka 

 Pranala jaba 

Kategori:Meningitis